**Hysbysebu eich Diwrnod Meddiannu**

Dyma ein canllawiau i esbonio sut i fanteisio orau ar y wasg a’r cyfryngau cymdeithasol.

**Gofynnwch am ganiatâd i dynnu lluniau ac i’w defnyddio**

Cyn y digwyddiad, cofiwch gael caniatâd ysgrifenedig i gael tynnu llun eich cyfranogwyr. Mae angen i chi sicrhau eu bod yn hapus i’w lluniau gael eu defnyddio yn yr holl ffyrdd yr ydych yn bwriadu eu defnyddio.

**Gwahoddwch rywun adnabyddus i’ch digwyddiad**

A oes seren neu rywun adnabyddus yn lleol, cynghorydd, maer neu aelod seneddol y gallech eu gwahodd i’ch digwyddiad? Mae hyn nid yn unig yn rhoi cyfle i chi arddangos gwaith eich sefydliad, mae’n gyfle i sicrhau mwy o ddiddordeb gan y cyhoedd a’r wasg hefyd.

**Dangos posteri a gwisgo sticeri**

Peidiwch â chanolbwyntio ar yr agweddau digidol yn unig – hysbysebwch eich digwyddiad gyda baneri a phosteri yn eich amgueddfa, eich ysgol ac mewn siopau neu fusnesau lleol. Cynhwyswch y Diwrnod Meddiannu yn eich rhaglen ddigwyddiadau a thaflenni tymhorol.

Mae copi o’n logo Diwrnod Meddiannu i chi ei ddefnyddio ar eich deunyddiau ar ein [Tudalen lawrlwythiadau](http://kidsinmuseums.wpengine.com/news/download-our-logo/). Ac mae gennym sticeri Diwrnod Meddiannu i staff yr amgueddfa a’ch cyfranogwyr eu gwisgo ar y diwrnod!

**Lledaenwch y gair ar eich gwefan**

Soniwch am eich Diwrnod Meddiannu ar eich gwefan fel digwyddiad neu stori newyddion. Gallwch hefyd ychwanegu’r manylion ar safleoedd ‘Be sy Mlaen’ neu restrau digwyddiadau i deuluoedd yn lleol.

**Postiwch ar y cyfryngau cymdeithasol**

Rhannwch eich digwyddiad ar y cyfryngau cymdeithasol gan ddefnyddio ein hashnod #TakeoverDay a rhoi tag ar ein cyfrif @kidsinmuseums. Rydym ar [Twitter](https://twitter.com/kidsinmuseums), [Facebook](https://www.facebook.com/KidsInMuseums/) ac [Instagram](https://instagram.com/kidsinmuseums/), a byddem yn hapus i rannu eich postiadau.

Mae ein hashnod #TakeoverDay wedi trendio ar Twitter mewn blynyddoedd blaenorol, gan gyrraedd miliynau o bobl. Pan fydd pawb sy’n cymryd rhan yn rhannu’r hashnod, mae’n ymestyn ymhellach fyth.

Gallwch gael plant a phobl ifanc i feddiannu’r cyfryngau cymdeithasol yn rhan o’ch Diwrnod Meddiannu. Ewch i’n [Tudalen lawrlwythiadau](http://kidsinmuseums.wpengine.com/news/download-our-logo/) i gael ein Twibbon ‘Wedi’n meddiannu’ a gallwch ychwanegu hwn i’ch llun proffil i adael i’ch dilynwyr wybod bod eich cyfrif wedi’i feddiannu.

**Ysgrifennwch ddatganiad i’r wasg a’i anfon allan**

Ysgrifennwch ddatganiad i’r wasg a’i anfon allan at gysylltiadau yn y cyfryngau lleol. Mae gennym [dempled datganiad i’r wasg](http://kidsinmuseums.wpengine.com/resources/press-release-template/) i’ch helpu – y cwbl sydd raid i chi ei wneud yw llenwi’r bylchau.

Mae newyddiadurwyr yn derbyn cannoedd o negeseuon e-bost bob dydd, felly rhowch gynnig ar wneud eich e-byst mor ddeniadol i’r llygad ag y gallwch. Ychwanegwch lun o safon dda a’i ludo i gorff yr e-bost yn hytrach na’i ychwanegu fel atodiad.

Mae gan wahanol gyfryngau wahanol gyfnodau hysbysu cyn cyhoeddi, felly gwneud yn siŵr eich bod yn rhoi digon o rybudd iddynt. Anelwch i roi gwybod i bapur newydd lleol wythnos ynghynt. Bydd cyhoeddiadau wythnosol yn gweithio o leiaf fis o flaen llaw ac mae cylchgronau a chyhoeddiadau misol yn gweithio nifer o fisoedd i flwyddyn o flaen llaw.

Os nad ydych yn siŵr pwy i gysylltu â nhw, edrychwch ar [media.info](https://media.info/uk) neu ceisiwch ffonio cyhoeddiad lleol i weld pwy yw’r person gorau i siarad â nhw. Mae’n well cael enw person cyswllt bob tro y gallwch ddatblygu perthynas â nhw ar gyfer digwyddiadau yn y dyfodol.

**Cysylltu â radio neu deledu lleol**

Ystyriwch pwy yr hoffech ei gynnig fel siaradwr o flaen llaw ac ystyriwch beth yr hoffech ei ddweud, ond ceisiwch wneud iddo swnio’n naturiol, yn frwdfrydig ac yn gryno – bydd newyddiadurwyr yn chwilio am sylwadau bachog byr i’w defnyddio.

Mae pobl ifanc yn siaradwyr gwerthfawr. Siaradwch gyda’r athro neu arweinydd y grŵp ieuenctid i weld a fyddai unrhyw aelodau o’ch grŵp yn hyderus ac yn hapus i siarad â newyddiadurwyr am eu Diwrnod Meddiannu.

**Mynnwch fod eich pobl ifanc yn cyfranogi**

Os byddwch yn cyfarfod eich pobl ifanc cyn y Diwrnod Meddiannu, gallech ofyn iddynt ysgrifennu datganiad i’r wasg neu lunio posteri i hysbysebu’r digwyddiad. Gallech hyd yn oed gynnal sesiwn dynnu lluniau cyn y diwrnod ei hun.

Neu gallent gymryd rôl Swyddogion y Wasg ar y diwrnod a siarad gyda newyddiadurwyr ynglŷn â’r hyn y maent wedi bod yn ei wneud. Mae hon yn ffordd wych o sbarduno diddordeb newyddiadurwyr hefyd.

Syniad arall fyddai i’ch cyfranogwyr feddiannu eich sianelau cyfryngau cymdeithasol. Mae gennym ganllawiau i’ch helpu gyda hynny ar [Meddiannu’r Twitter](https://kidsinmuseums.org.uk/resources/how-can-teenagers-take-over-our-twitter-feed/).

**Tynnu lluniau neu ffilmio eich digwyddiad**

Tynnwch lawer o luniau ar y diwrnod ac anfonwch y lluniau gorau at y cyfryngau lleol. Huriwch ffotograffydd i dynnu lluniau o’ch digwyddiad neu gwahoddwch y papur newydd lleol i anfon un.

Gallech hyd yn oed hurio gwneuthurwr ffilmiau i ddogfennu eich diwrnod. Gallwch weld detholiad o ffilmiau Diwrnod Meddiannu ar [recordiadau Diwrnod Meddiannu](https://www.youtube.com/watch?v=wruwVjNOW0I&list=PLPYIlxW_-zaN-cxiFP-I-c1107Ko_nNHF) ein sianel YouTube. Gadewch i ni wybod am eich ffilm a byddwn yn ei hychwanegu at ein rhestr recordiadau.

**Ysgrifennwch flog am eich profiad o’r Diwrnod Meddiannu**

Rhannwch gyfrif personol o’r hyn a ddigwyddodd ar eich Diwrnod Meddiannu, yn debyg i’r blogiau hyn o’r [Archifau Cenedlaethol](https://blog.nationalarchives.gov.uk/blog/when-the-kids-took-over/) ac [Amgueddfa Plentyndod V&A](https://www.vam.ac.uk/blog/museum-life/small-pirates-call-for-golden-toilets-a-swimming-pool-and-free-ice-cream-at-va-museum-of-childhood).

**Rhowch y manylion diweddaraf i ni**

Peidiwch ag anghofio rhoi gwybod i ni am eich cynlluniau gyda’r wasg. Efallai y gallwn eich cefnogi chi neu hyd yn oed anfon ffotograffydd i’ch digwyddiad.

Anfonwch gopi atom o’r sylw a gawsoch yn y wasg ar ôl y diwrnod ei hun i’w ychwanegu at ein cofnodion o’r diwrnod.

Os byddwch angen unrhyw gefnogaeth ychwanegol neu os hoffech drafod eich cynlluniau, cysylltwch â Jocelyn Murdoch os gwelwch yn dda:  jocelyn@kidsinmuseums.org.uk